Diari Oficial de la Generalitat Valenciana


Sumari del DOGV 9513, del 17-01-2023 (2023/255)

RESOLUCIÓ de 28 de desembre de 2022, del director general de LABORA Servei Valencià d'Ocupació i Formació, per la qual es convoquen subvencions destinades a la integració sociolaboral de treballadors i treballadores en situació o en risc d'exclusió social en empreses d'inserció per a 2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9513

Data del DOGV
:   17-01-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/255


Data del document
:   28-12-2022

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * exclusió social
    * ajuda a l'ocupació
    * ajuda pública
    * lluita contra l'atur

RESOLUCIÓ de 28 de desembre de 2022, del director general de LABORA Servei Valencià d'Ocupació i Formació, per la qual es convoquen subvencions destinades a la integració sociolaboral de treballadors i treballadores en situació o en risc d'exclusió social en empreses d'inserció per a 2023. [2023/255]  
Mitjançant l'Ordre 20/2018, de 14 de novembre, de la Conselleria d'Economia Sostenible, Sectors Productius, Comerç i Treball, s'estableixen les bases reguladores de les subvencions destinades a la integració sociolaboral de persones treballadores en situació o risc d'exclusió social en empreses d'inserció i en empreses ordinàries de treball (DOGV 8425, 16 de novembre).  
En aquesta resolució es recullen les subvencions destinades a la inserció sociolaboral de persones treballadores en situació o risc d'exclusió social, en empreses d'inserció com a pas previ a la seua inserció definitiva en el mercat ordinari de treball.  
L'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que «En la tramitació anticipada d'atorgament de subvencions, de conformitat amb el que estableix l'article 41 d'aquesta llei, podrà arribar-se al moment procedimental immediatament anterior al de la resolució de la concessió, i haurà de constar en tots els tràmits que aquest atorgament estarà condicionat a l'existència de crèdit adequat i suficient per a això en els pressupostos de l'exercici econòmic següent».  
  
D'acord amb el que s'ha l'exposat i de conformitat amb el que s'estableix en els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12 de febrer), resolc:  
  
Article 1. Objecte i àmbit d'aplicació  
1. Mitjançant la present resolució es convoquen per a l'exercici 2023 les ajudes regulades en l'Ordre 20/2018, de 14 de novembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades a la integració sociolaboral de persones treballadores en situació o risc d'exclusió social en empreses d'inserció i en empreses ordinàries de treball (DOGV 8425, 16 de novembre).  
2. La present resolució té per objecte convocar, per a l'exercici 2023, les subvencions per a promoure i facilitar la integració sociolaboral de persones en situació o risc d'exclusió social dins de les empreses d'inserció l'activitat de les quals es desenvolupe a la Comunitat Valenciana.  
3. Les entitats beneficiàries de les ajudes, sempre que complisquen els requisits establits en l'ordre per la qual s'estableixen les bases reguladores i en la normativa d'aplicació, són les empreses d'inserció que desenvolupen la seua activitat a la Comunitat Valenciana i que, havent sigut qualificades amb caràcter definitiu per LABORA Servei Valencià d'Ocupació i Formació, contracten persones en situació o risc d'exclusió social.  
  
Article 2. Finançament de la convocatòria per a 2023  
1. Per a l'exercici 2023, les ajudes convocades es finançaran amb càrrec al subprograma 322.51, «Foment d'ocupació», de LABORA Servei Valencià d'Ocupació i Formació, per un import global màxim de 2.050.000,00 euros finançats amb fons del Servei Públic d'Ocupació Estatal (d'ara en avant, SEPE), amb càrrec al capítol 4, línia S2240, segons el detall d'imports que a continuació s'especifica:  
  
a) Les ajudes per als programes regulats en el capítol II del títol II de les bases reguladores, destinades a les empreses d'inserció qualificades i inscrites en el registre administratiu de la Comunitat Valenciana, excepte els de la secció 5a, es finançaran per un import global de 2.000.000,00 euros.  
b) Les ajudes per al programa regulat en la secció 5a del capítol II del títol II de les bases reguladores, destinades a la creació de nous llocs de treball vinculat a inversió fixa en les empreses d'inserció qualificades i inscrites en el registre administratiu de la Comunitat Valenciana, es finançaran per un import global de 50.000 euros.  
  
2. La dotació d'aquesta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana.  
  
3. En aplicació de l'article 11.6 del Decret 77/2019, els eventuals augments sobrevinguts en el crèdit disponible possibilitaran que es dicten resolucions de concessió complementàries per a aquelles sol·licituds que, complint tots els requisits, hagen sigut denegades per esgotament d'aquest.  
4. L'alteració de la distribució estimativa de la dotació no necessitarà una nova convocatòria. No obstant això, aquesta alteració serà objecte de publicació en el Diari Oficial de la Generalitat Valenciana.  
5. La publicitat a què fan referència els apartats 2 i 4 no implicarà l'obertura d'un termini per a presentar noves sol·licituds ni l'inici d'un nou còmput de termini per a resoldre.  
6. No obstant això, la concessió de les ajudes previstes en aquesta resolució estarà condicionada a l'existència de crèdit adequat i suficient per a això en els pressupostos de LABORA Servei Valencià d'Ocupació i Formació per a l'any 2023.  
  
Article 3. Requisits i obligacions de les entitats beneficiàries  
Les entitats beneficiàries hauran de complir els requisits generals establits en l'article 5 de l'ordre reguladora de bases, i els requisits específics que per a les empreses d'inserció estableixen els articles 15 i 16, així com complir les obligacions generals de l'article 6 de l'ordre per la qual s'estableixen les bases reguladores.  
  
Article 4. Forma de presentació de sol·licituds  
Les sol·licituds es presentaran de manera telemàtica, bé a través de la seu electrònica de la Generalitat Valenciana: https://sede.gva.es., a través del procediment habilitat a aquest efecte, o bé a través de la web de LABORA Servei Valencià d'Ocupació i Formació http://www.labora.gva.es/va/entitats/busque-ajudes-subvencions/empreses-d-insercio. , en l'enllaç a la seu electrònica que hi ha associat a cada ajuda publicada. Per a això, s'ha de disposar de signatura electrònica avançada, bé amb el certificat reconegut d'entitat o certificat de representant d'entitat, en el supòsit de persones autoritzades en el Registre de Representants.  
  
  
Article 5. Termini de presentació de les sol·licituds d'ajudes  
Els terminis de presentació de sol·licituds per a l'exercici 2023 són els següents:  
1. Les sol·licituds d'ajudes indicades en les seccions 1a, 2a, 3a, 4a i 6a del capítol II del títol II de l'ordre reguladora de les bases, destinades a finançar els costos salarials de persones en situació o risc d'exclusió social, de personal tècnic de suport sociolaboral en empreses d'inserció, de personal de suport a l'activitat productiva i de gerents, així com a finançar despeses corrents per a la posada en marxa de les empreses d'inserció, hauran de presentar-se en els següents terminis:  
  
a) Primer termini: del dia 1 al dia 15 de març de 2023, tots dos inclusivament, es presentaran les sol·licituds d'ajudes per a finançar parcialment els costos salarials del personal corresponent als mesos de gener a juny, inclosa la paga extra de juny, i les despeses corrents corresponents als mesos de gener a juny de 2023.  
b) Segon termini: del dia 1 al dia 15 de setembre de 2023, tots dos inclusivament, es presentaran les sol·licituds d'ajudes per a finançar parcialment els costos salarials del personal corresponent als mesos de juliol a desembre, inclosa la paga extra de desembre i les despeses corrents corresponents als mesos de juliol a desembre de 2023.  
2. Les sol·licituds d'ajudes indicades en la secció 5a del capítol II del títol II de l'ordre reguladora de les bases, destinades a finançar la creació de nous llocs de treball vinculat a inversió fixa, es presentaran del dia 1 al dia 15 de març de 2023, tots dos inclusivament.  
3. Quan l'empresa d'inserció no haja obtingut la qualificació definitiva amb anterioritat als terminis esmentats en els apartats anteriors d'aquest article, el termini per a la presentació de sol·licituds corresponents serà d'un mes des d'aquesta qualificació, i el termini màxim per a la petició d'aquestes ajudes serà el 31 d'octubre de 2023.  
  
Article 6. Documentació general de què ha d'acompanyar-se la sol·licitud de totes les ajudes  
1. Les sol·licituds hauran d'acompanyar-se de la següent documentació general, signada electrònicament i presentada per mitjans telemàtics, sense perjudici de la documentació específica que s'establisca per a cada programa:  
a) Dades de domiciliació bancària, segons model facilitat a aquest efecte, excepte si s'ha presentat amb anterioritat davant de LABORA Servei Valencià d'Ocupació i Formació i no ha experimentat variació, i en aquest cas s'indicarà el compte en què s'haurà de practicar l'ingrés, especificant en tot cas a quina ajuda correspon.  
En el cas de presentació de dades de domiciliació bancària noves, s'haurà d'aportar certificat de l'entitat bancària acreditatiu de la titularitat del compte.  
b) Declaració responsable subscrita per la persona representant legal que l'entitat beneficiària no està incursa en cap de les prohibicions per a obtindre la condició de beneficiària de subvencions i, en concret, de no trobar-se en el supòsit de l'article 13.2 apartat g de la Llei 38/2003, de 17 de novembre, general de subvencions. Aquesta declaració consta inclosa en la sol·licitud general de subvencions.  
  
c) Declaració responsable del compliment de la normativa sobre integració laboral de persones amb discapacitat o l'exempció d'aquesta obligació, en model normalitzat.  
d) Declaració responsable acreditativa que l'empresa beneficiària no es troba incursa en cap de les causes d'exclusió incloses en la disposició addicional tercera de l'ordre per la qual s'estableixen les bases reguladores, en model normalitzat.  
e) Declaració responsable sobre altres ajudes rebudes o sol·licitades per als mateixos costos subvencionables o el mateix fet subvencionable. Aquesta declaració consta inclosa en la sol·licitud general de subvencions.  
f) Pla d'igualtat, negociat, aprovat i presentada la sol·licitud de registre, en el corresponent registre de plans d'igualtat de les empreses, degudament visat per la Direcció General de l'Institut Valencià de les Dones i per la Igualtat de Gènere o òrgan competent per a l'avaluació i validació d'aquest, i en vigor, o, si no és possible, declaració responsable, en model normalitzat, de no estar subjecte a l'obligació que per a això estableix l'article 45 de l'LO 3/2007, de 22 de març, per a la igualtat efectiva de dones i homes, modificat pel Reial decret llei 6/2019, de mesures urgents per a garantia de la igualtat de tracte i d'oportunitats entre dones i homes en el treball i l'ocupació.  
  
En el cas que el pla d'igualtat, negociat, aprovat, una vegada presentada la sol·licitud de registre en el corresponent registre de plans d'igualtat de les empreses i degudament visat, ja es trobe en poder de l'òrgan instructor, s'haurà de comunicar aquesta circumstància, fent constar la data de presentació i expedient de destinació, i no caldrà presentar-lo de nou.  
g) Declaració responsable de la persona representant legal de l'entitat sol·licitant de les ajudes que acredite que ha informat les persones de les quals aporta dades o documentació, dels següents aspectes:  
  
· La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
· La possibilitat que l'administració realitze consultes relacionades amb les seues dades per a comprovar-ne, entre altres aspectes, la veracitat.  
· Del dret d'oposició que l'assisteix al fet que l'Administració tracte les seues dades; i en aquest cas, haurà de comunicar aquesta oposició a l'Administració als efectes oportuns.  
Així mateix, en cas que aquesta consulta requerisca per llei autorització de la persona les dades de la qual es consultaran, l'entitat sol·licitant de les ajudes disposa d'aquesta autorització, que estarà disponible a requeriment de l'Administració en qualsevol moment.  
Aquesta declaració consta inclosa en la sol·licitud general de subvencions.  
2. La presentació de la sol·licitud comportarà l'autorització de la sol·licitant perquè LABORA Servei Valencià d'Ocupació i Formació obtinga directament l'acreditació del compliment de les obligacions amb la Seguretat Social, previstes en l'article 19 del Reglament de la Llei general de subvencions, no sent necessari aportar els corresponents certificats ni la documentació identificativa.  
No obstant això, la persona sol·licitant o representant legal podrà denegar o revocar aquest consentiment efectuant comunicació escrita a LABORA Servei Valencià d'Ocupació i Formació, en aquest sentit. En aquest supòsit, haurà de presentar-se la documentació identificativa de la persona sol·licitant, així com els certificats originals positius de la Tresoreria General de la Seguretat Social, en els quals s'acredite que està al corrent en el compliment de les obligacions amb la Seguretat Social.  
Quant a l'acreditació d'estar al corrent en el compliment de les seues obligacions tributàries, d'acord amb l'article 18 del Reglament de la Llei general de subvencions, la persona sol·licitant podrà autoritzar expressament LABORA Servei Valencià d'Ocupació i Formació per a l'obtenció directa d'aquesta informació, i aquesta autorització constarà en la mateixa sol·licitud general de subvencions.  
A falta d'aquesta autorització expressa, hauran de presentar els certificats originals positius de l'Agència Estatal de l'Administració Tributària i de l'Institut Valencià d'Administració Tributària.  
3. La formulació de la sol·licitud per part de la persona interessada per a accedir als beneficis de la present convocatòria suposa l'acceptació de la subvenció per part de l'entitat sol·licitant d'aquesta, així com de les obligacions que se'n deriven, sense perjudici dels drets al desistiment i a la renúncia que les interessades i els interessats puguen exercir.  
  
  
Article 7. Documentació específica  
1. Documentació específica per a la subvenció destinada a la creació o manteniment de llocs de treball ocupats per persones en situació o risc d'exclusió social:  
a) Relació, en model normalitzat, del personal en situació o risc d'exclusió social, pel qual se sol·licita subvenció, on s'inclouran totes les persones treballadores que estiguen o hagen estat d'alta en l'entitat en els dos primers mesos de cada semestre, així com la previsió de noves contractacions, pròrrogues o modificacions de jornada previstes durant la resta del semestre.  
b) Per al personal l'activitat del qual en l'empresa d'inserció s'inicie en el semestre, o s'haguera iniciat anteriorment, però no haguera resultat subvencionat, haurà d'aportar-se:  
Primer. Còpia del contracte o contractes de treball subscrits amb persones en situació o risc d'exclusió social, i de les pròrrogues, si és el cas.  
Segon. Acord d'incorporació sociolaboral, presentat i inscrit com a annex al contracte inicial i a cadascuna de les seues pròrrogues, subscrit per la persona representant legal de l'empresa d'inserció i la persona treballadora, on consten les obligacions que les parts assumeixen en el desenvolupament de l'itinerari personal d'inserció.  
Tercer. Itinerari d'inserció inicialment subscrit juntament amb el contracte, signat pels serveis socials, generals o especialitzats.  
Quart. Comunicats d'alta del personal contractat en la Seguretat Social, i/o informes de consulta general de treballadors e-SIL, així com, si és el cas, comunicats de baixa i/o informes consulta general de treballadors e-SIL  
Cinqué. En cas de baixes, «Informe previ a l'extinció del contracte de treball» emés pels serveis socials públics d'acord amb l'article 14, apartat 4, de la Llei 44/2007, de 13 de desembre, per a la regulació del règim de les empreses d'inserció.  
Sisé. Acreditació de la situació de risc o exclusió social, mitjançant la presentació del corresponent informe dels serveis socials, generals o especialitzats, de les administracions públiques, d'acord amb el que s'estableix en l'article 4 de la Llei 1/2007, de 5 de febrer. Aquesta acreditació haurà de tindre una antiguitat màxima de sis mesos amb relació a la data de la contractació inicial.  
c) Per al personal la relació laboral del qual amb l'empresa d'inserció s'haja iniciat amb anterioritat al semestre, i haja resultat subvencionat, si és el cas, comunicats de variació de dades en Seguretat Social, còpia de les pròrrogues o de les modificacions de jornada, subscrites per l'entitat i per la persona treballadora.  
2. Documentació específica per a la subvenció per a finançar els costos salarials i de Seguretat Social derivats de la contractació de personal tècnic de suport sociolaboral en empreses d'inserció.  
a) Relació del personal tècnic de suport sociolaboral amb indicació del cost salarial de cadascuna de les persones, en model normalitzat.  
  
b) Relació nominal de personal tècnic de suport sociolaboral amb indicació del personal en situació o risc d'exclusió social als qui atenen durant el període objecte de justificació, en model normalitzat.  
  
c) Per al personal l'activitat del qual en l'empresa d'inserció s'inicie en el semestre, o s'haguera iniciat anteriorment, però no haguera resultat subvencionat, haurà d'aportar-se:  
Primer. Còpia del contracte o contractes de treball subscrits amb el personal tècnic de suport sociolaboral, i de les pròrrogues, si és el cas.  
Segon. Comunicats d'alta en Seguretat Social del personal tècnic de suport sociolaboral.  
Tercer. Documentació acreditativa de la titulació exigida per l'article 23 de l'ordre per la qual s'estableixen les bases reguladores del personal de suport i curriculum vitae acreditatiu de l'experiència.  
d) Per al personal la relació laboral del qual amb l'empresa d'inserció s'haja iniciat amb anterioritat, si és el cas, parts de variació de dades en Seguretat Social, còpia de les pròrrogues o de les modificacions de jornada, subscrites per l'entitat i per la persona treballadora.  
3. Documentació específica per a la subvenció per a finançar els costos salarials i de Seguretat Social derivats de la contractació de personal de suport a l'activitat productiva en empreses d'inserció.  
a) Relació del personal tècnic de suport a l'activitat productiva amb indicació del cost salarial de cadascuna de les persones, en model normalitzat.  
b) Relació nominal de personal tècnic de suport a l'activitat productiva amb indicació del personal en situació o risc d'exclusió social als qui atenen durant el període objecte de justificació, en model normalitzat.  
c) Per al personal l'activitat del qual en l'empresa d'inserció s'inicie en el semestre, o s'haguera iniciat anteriorment, però no haguera resultat subvencionat, haurà d'aportar-se:  
Primer. Còpia del contracte o contractes de treball subscrits amb el personal de suport a l'activitat productiva, i de les pròrrogues, si és el cas.  
Segon. Comunicats d'alta en Seguretat Social del personal de suport a l'activitat productiva.  
Tercer. Documentació acreditativa de l'experiència o formació exigida per l'article 27 de l'ordre per la qual s'estableixen les bases reguladores del personal de suport i curriculum vitae acreditatiu de l'experiència.  
d) Per al personal la relació laboral del qual amb l'empresa d'inserció s'haja iniciat amb anterioritat, si és el cas, parts de variació de dades en Seguretat Social, còpia de les pròrrogues o de les modificacions de jornada, subscrites per l'entitat i per la persona treballadora.  
4. Documentació específica del programa de subvenció per a finançar despeses corrents per a la posada en marxa de les empreses d'inserció.  
a) Model normalitzat de la relació de despeses per les quals se sol·licita l'ajuda.  
b) Pressupostos o factures proforma de les despeses per les quals se sol·licita l'ajuda.  
5. Documentació específica del programa de subvenció a la creació de nous llocs de treball vinculats a inversió fixa.  
a) Memòria explicativa del projecte, signada per la persona representant legal de l'empresa d'inserció, segons model normalitzat.  
b) Factures proforma o pressupostos de les inversions a realitzar de conformitat amb el que s'estableix en l'article 35 de l'ordre per la qual s'estableixen les bases reguladores, i, si és el cas, projecte tècnic.  
6. Documentació específica de la subvenció a la gerència d'empreses d'inserció.  
a) Per al personal l'activitat del qual en l'empresa d'inserció s'inicie en el semestre, o s'haja iniciat anteriorment, però no haja resultat subvencionat, haurà d'aportar-se:  
Primer. Còpia del contracte o contractes de treball subscrits amb la persona que exercisca la gerència, i de les pròrrogues, si és el cas.  
Segon. Comunicats d'alta en Seguretat Social de la persona que exercisca la gerència de l'empresa d'inserció.  
Tercer. Informe, en model de normalitzat, del cost salarial de la persona que exercisca la gerència.  
b) Per al personal la relació laboral del qual amb l'empresa d'inserció s'haja iniciat amb anterioritat, si és el cas, parts de variació de dades en Seguretat Social, còpia de les pròrrogues o de les modificacions de jornada, subscrites per l'entitat i per la persona treballadora.  
  
Article 8. Instrucció i procediment de concessió  
1. El procediment per a la concessió d'aquestes subvencions s'iniciarà d'ofici, mitjançant la convocatòria de la persona titular de la Direcció General de LABORA Servei Valencià d'Ocupació i Formació que es publicarà íntegrament en la Base de Dades Nacional de Subvencions, així com en extracte en el Diari Oficial de la Generalitat Valenciana, d'acord amb el procediment establit en l'article 20.8 de la Llei 38/2003, de 17 de novembre.  
2. La concessió d'aquestes subvencions es tramitarà en règim de concurrència competitiva, per al qual es tindrà en compte com a únic criteri, la data i hora de presentació de les sol·licituds i la resta de documentació exigida en la corresponent convocatòria.  
3. La instrucció del procediment de concessió de subvencions correspondrà a la Subdirecció General d'Ocupació, que podrà demanar a la persona sol·licitant l'aportació addicional d'altres documents o dades aclaridores que estime necessàries per a resoldre sobre la sol·licitud presentada.  
4. Una vegada examinades les sol·licituds, l'òrgan instructor emetrà un informe en què farà constar que les entitats beneficiàries compleixen tots els requisits necessaris per a la concessió de les ajudes.  
5. Una vegada instruïts els expedients, es remetran a la comissió de valoració, que procedirà a avaluar les sol·licituds, i emetrà un informe en el qual es concretarà el resultat d'aquesta avaluació. La composició de la comissió de valoració serà la següent:  
?- Presidència: la persona titular de la Subdirecció General de LABORA Servei Valencià d'Ocupació i Formació amb competències en matèria d'ocupació o persona funcionària que designe per a la seua substitució, amb rang mínim de direcció de servei.  
?- Secretaria: la persona titular del servei amb competències en matèria d'ocupació protegida o una funcionària o funcionari que designe per a la seua substitució.  
- Vocalia: una persona funcionària del servei amb competències en matèria d'ocupació protegida, que serà designada per la persona titular d'aquest.  
6. L'òrgan instructor, a la vista de l'expedient i de l'informe de l'òrgan col·legiat, formularà proposta de resolució.  
  
Article 9. Resolució i recursos  
1. La competència per a resoldre sobre les sol·licituds formulades correspon a la persona titular de la Direcció General de LABORA Servei Valencià d'Ocupació i Formació, o òrgan en què aquesta delegue.  
  
2. El termini màxim per a resoldre i notificar la resolució procedent serà de tres mesos, a comptar des de l'endemà de l'entrada de la sol·licitud en el Registre telemàtic de la Generalitat, en aplicació de tràmit d'urgència, llevat que, tractant-se de fons la distribució dels quals es realitza a través d'una conferència sectorial, la concessió de les subvencions estiga condicionada a l'emissió del corresponent certificat de distribució de crèdits per part del SEPE, i en aquest cas el termini de tres mesos es comptarà a partir de l'obtenció d'aquest certificat. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que es preveu en la legislació vigent del procediment administratiu comú.  
3. La resolució de concessió de les ajudes, degudament motivada, fixarà expressament la quantia concedida i incorporarà, si és el cas, les condicions, obligacions i determinacions accessòries al fet que haja de subjectar-se l'entitat beneficiària d'aquesta, amb notificació a les persones interessades en els termes previstos en la legislació del procediment administratiu comú.  
4. La resolució de concessió o denegació de les subvencions sol·licitades posarà fi a la via administrativa, i contra aquesta podrà interposar-se un recurs contenciós administratiu en el termini de dos mesos, comptats des de l'endemà de la seua notificació, davant del jutjat contenciós administratiu de la corresponent província, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, un recurs de reposició davant de la persona titular de la Direcció General de LABORA Servei Valencià d'Ocupació i Formació en el termini d'un mes, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
Tot això, sense perjudici que puga interposar-se qualsevol altre recurs dels previstos en la legislació vigent.  
  
Article 10. Mitjà de notificació  
1. La notificació de les resolucions i actes de tràmit s'efectuarà a través de la seu electrònica de la Generalitat: https://sede.gva.es,  
2. A aquest efecte es remetrà un avís a l'adreça de correu electrònic que figure en l'expedient, on s'informarà que hi ha disponible una notificació en l'esmentada seu electrònica. La falta de pràctica de l'avís no impedirà que la notificació siga considerada plenament vàlida.  
  
  
Article 11. Quantia de la subvenció  
Per a l'exercici 2023, les quanties d'ajudes corresponents a les accions subvencionables són:  
1. Subvencions destinades a la creació o manteniment de llocs de treball de persones en situació o risc d'exclusió social: ajuda consistent en una quantia equivalent al 90% del salari mínim interprofessional vigent en l'exercici 2023, inclosa la part proporcional de dues pagues extraordinàries, per la creació o manteniment del lloc d'una persona treballadora a jornada completa pel període màxim de gener a desembre de 2023 i sempre que aquesta contractació estiga vinculada al desenvolupament d'un itinerari personalitzat d'inserció.  
L'ajuda serà proporcional per a contractes inferiors a un any o a una jornada parcial, segons jornada mínima establida en l'article 20 de l'ordre per la qual s'estableixen les bases reguladores.  
2. Subvenció per a finançar les despeses salarials i de Seguretat Social derivades de la contractació de personal tècnic de suport sociolaboral en empreses d'inserció: fins a 3.500 euros anuals (1.750 euros semestrals) per cada persona treballadora en situació o risc d'exclusió social, contractada durant el període entre 1 de gener i 31 de desembre de 2023, sempre que es complisca amb els requisits de l'article 23 i amb les ràtios mínimes establides en l'apartat 3 de l'article 24 de l'ordre per la qual s'estableixen les bases reguladores.  
En cap cas l'ajuda podrà superar el 100% del cost salarial real del personal tècnic de suport sociolaboral en l'empresa d'inserció.  
  
3. Subvenció per a finançar les despeses salarials i de Seguretat Social derivades de la contractació de personal de suport a l'activitat productiva: fins a 2.500 euros anuals (1.250 euros semestrals) per cada persona treballadora en situació o risc d'exclusió social contractada a jornada completa durant el període entre 1 de gener i 31 de desembre de 2023, sempre que es complisca amb els requisits de l'article 27 i amb les ràtios mínimes establides en l'apartat 3 de l'article 28 de l'ordre per la qual s'estableixen les bases reguladores.  
En cas de jornades a temps parcial o contractes de duració inferior a dotze mesos, la subvenció es reduirà de manera proporcional.  
En cap cas l'ajuda podrà superar el 100% del cost salarial real del personal de suport a l'activitat productiva en l'empresa d'inserció.  
  
4. Subvenció per a finançar despeses corrents per a la posada en marxa de les empreses d'inserció, corresponents a despeses realitzades i pagades durant l'exercici 2023, que podran gaudir-se des de la data de qualificació definitiva, durant els tres primers anys de funcionament: fins al 50% del cost del servei prestat, sense que el total de l'ajuda supere la quantitat de 500 euros anuals per cada persona en situació o risc d'exclusió, contractada en l'empresa d'inserció en la data de sol·licitud de l'ajuda.  
5. Subvenció a la creació de nous llocs de treball vinculats a inversions fixes: fins a 12.000 euros anuals per cada nou lloc de treball ocupat per persones en situació o risc d'exclusió social, amb el límit màxim del 90% del cost total de la inversió subvencionable, havent de justificar-se fins al 100% de la inversió.  
6. Subvenció a la gerència d'empreses d'inserció: fins al 50% de l'SMI corresponent a l'exercici 2023, inclosa la part proporcional de dues pagues extraordinàries, per la contractació a jornada completa durant tot el període subvencionable de la persona que exercisca la gerència. Quan es tracte de contractacions a temps parcial, la quantia màxima que es percebrà serà proporcional a la jornada.  
  
Article 12. Justificació de les ajudes a les empreses d'inserció  
Les ajudes es justificaran mitjançant la presentació de la següent documentació:  
1. L'ajuda destinada a la creació o manteniment de llocs de treball ocupats per persones en situació o risc d'exclusió social, regulada en la secció 1a del capítol II del títol II de l'ordre per la qual s'estableixen les bases reguladores, es justificarà mitjançant la presentació d'un compte justificatiu integrat per la següent documentació:  
a) Rebuts de salaris, i justificant del càrrec en compte d'aquests, del personal en situació o risc d'exclusió social. Les nòmines i els justificants hauran de presentar-se ordenats alfabèticament per cognoms, en un únic arxiu per mes.  
b) Relació mensual de persones treballadores en alta a través de l'aplicació eSidec.  
c) Fitxa individual de realització de l'itinerari d'inserció sociolaboral de cadascuna de les persones treballadores en situació o risc d'exclusió social, corresponent al període justificat, segons model normalitzat, degudament signada per la persona treballadora, pel personal tècnic de suport sociolaboral que haja realitzat el seguiment de l'itinerari i per la persona representant legal de l'empresa.  
  
d) Comunicats de baixa i/o informes consulta general de treballadors e-SIL.  
e) En cas de baixes, «Informe previ a l'extinció del contracte de treball» emés pels serveis socials públics d'acord amb l'article 14, apartat 4, de la Llei 44/2007, de 13 de desembre, per a la regulació del règim de les empreses d'inserció.  
f) Declaració responsable sobre l'autenticitat de la documentació justificativa presentada, en model normalitzat.  
2. Les subvencions relatives al personal tècnic de suport sociolaboral, regulada en la secció 2a del capítol II del títol II, es justificaran mitjançant la presentació de la següent documentació:  
a) Rebuts de salaris i justificant del càrrec en compte d'aquests, del personal tècnic de suport sociolaboral.  
b) Rebuts de liquidació de cotitzacions (RLC) i relació nominal de treballadors (RNT), ambdós de caràcter mensual, acompanyats dels justificants acreditatius del càrrec en compte, corresponents al compte de cotització en el qual conste d'alta el personal tècnic de suport sociolaboral.  
c) Documentació acreditativa de les retencions practicades al personal per a l'IRPF (models 111 i 190), i càrrecs en compte, segellats per l'entitat bancària.  
d) Declaració responsable sobre autenticitat de la documentació justificativa presentada, en model normalitzat.  
e) Avaluacions dels itineraris personalitzats d'inserció sociolaboral del personal en situació o risc d'exclusió social, en format normalitzat, signat pel personal tècnic de suport sociolaboral i per la persona representant legal de l'empresa d'inserció. Aquest informe es presentarà en els terminis establits en l'article 14 de la present resolució, coincidint amb cadascun dels semestres.  
f) Informe sobre la realització de les tasques de prospecció de mercat de treball, corresponent al període justificat, segons el model normalitzat, identificant si són realitzades pel personal tècnic de suport sociolaboral o per un altre personal de l'empresa d'inserció, empreses entrevistades, incloent-hi el temps dedicat a aquesta tasca, avaluació de resultats i dades de contacte (nom, cognoms i telèfon).  
3. Les subvencions relatives al personal de suport a l'activitat productiva regulada en la secció 3a, capítol II del títol II, es justificaran mitjançant la presentació de la següent documentació justificativa:  
  
a) Rebuts de salaris, i justificant del càrrec en compte d'aquests, del personal de suport a l'activitat productiva.  
b) Rebuts de liquidació de cotitzacions (RLC) i relació nominal de treballadors (RNT), tots dos de caràcter mensual, acompanyats dels justificants acreditatius del càrrec en compte, corresponents al compte de cotització en el qual conste d'alta el personal de suport a l'activitat productiva.  
c) Documentació acreditativa de les retencions practicades al personal per a l'IRPF (models 111 i 190), i càrrecs en compte, segellats per l'entitat bancària.  
d) Declaració responsable sobre autenticitat de la documentació justificativa presentada, en model normalitzat.  
e) Informe final descriptiu de les accions realitzades pel personal de suport a l'activitat productiva per a millorar l'ocupabilitat de les persones en procés d'inserció, en el qual incorporaran les accions proposades per a facilitar i millorar la seua inserció en el mercat ordinari o l'autoocupació, en format normalitzat, signat pel personal de suport a l'activitat productiva i per la representació legal de l'empresa d'inserció. Aquest informe es presentarà en els terminis establits en l'article 14 de la present resolució, coincidint amb cadascun dels semestres.  
  
4. Les subvencions per a despeses corrents, una vegada concedides, es justificaran mitjançant la presentació de la següent documentació:  
a) Relació classificada dels estudis, auditories, informes econòmics i cursos formatius realitzats, amb identificació de l'empresa que els haja realitzat, número de factura, el seu import, data d'emissió i data de pagament, segons model normalitzat.  
b) Còpia dels estudis de viabilitat, organització, comercialització, diagnosi, màrqueting i altres de naturalesa anàloga, així com auditories i informes econòmics, pels quals se sol·licita la subvenció.  
c) En el cas de cursos de formació, cal aportar certificats d'assistència.  
d) Factures i justificants del pagament efectiu, d'acord amb el que s'estableix en l'article 13 de l'ordre per la qual s'estableixen les bases reguladores.  
e) Declaració responsable sobre l'autenticitat de la documentació justificativa presentada, en model normalitzat.  
5. Les subvencions destinades a la creació de nous llocs de treball vinculats a inversions fixes es justificaran mitjançant la presentació de la següent documentació justificativa:  
a) Relació de factures, en model normalitzat, amb indicació del número de factura, número de sèrie, si és el cas, proveïdor, import net i brut, IVA i ubicació física dels elements subvencionats. Les factures hauran de complir els requisits que per a aquestes s'indiquen en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació (BOE 289, 1 de desembre).  
b) Factures de les inversions realitzades.  
c) Justificant de pagament de cadascuna de les factures, mitjançant extracte o certificats bancàries que acrediten el pagament, d'acord amb el que es disposa en l'article 13 de l'ordre per la qual s'estableixen les bases reguladores.  
d) Còpia de la pòlissa d'assegurança de la inversió subvencionada i últim rebut pagat.  
e) Relació nominal de personal en situació o risc d'exclusió social vinculat als nous llocs de treball creats en l'empresa d'inserció.  
  
f) Còpia del contracte o contractes de treball subscrits amb persones en situació o risc d'exclusió social, i de les pròrrogues, si és el cas.  
g) Acord d'incorporació sociolaboral, presentat i inscrit com a annex al contracte inicial i a cadascuna de les seues pròrrogues, subscrit per la persona representant legal de l'empresa d'inserció i la persona treballadora, on consten les obligacions que les parts assumeixen en el desenvolupament de l'itinerari personal d'inserció.  
h) Itinerari d'inserció inicialment subscrit juntament amb el contracte, signat pels serveis socials, generals o especialitzats.  
i) Comunicat d'alta del personal contractat en la Seguretat Social, i/o informe consulta general de treballadors e-SIL, acreditatiu.  
j) Acreditació de la situació de risc o exclusió social, mitjançant la presentació del corresponent informe dels serveis socials, generals o especialitzats, de les administracions públiques, d'acord amb el que s'estableix en l'article 4 de la Llei 1/2007, de 5 de febrer. Aquesta acreditació haurà de tindre una antiguitat màxima de sis mesos amb relació a la data de la contractació inicial.  
k) IDC/PL-CCC del mes anterior al mes en el qual es crea el nou lloc de treball, així com del mes en què es crea el nou lloc esmentat.  
l) Declaració responsable sobre l'autenticitat de la documentació justificativa presentada, en model normalitzat.  
m) En els exercicis següents a la present convocatòria, haurà de justificar-se:  
1r. El manteniment dels nous llocs d'inserció creats i el manteniment de les plantilles d'inserció, d'acord amb el que s'estableix en l'apartat 1 i 2 de l'article 38 de l'ordre reguladora de bases, en els tres anys següents a la creació dels nous llocs subvencionats, i amb caràcter anual:  
· Declaració responsable, en model normalitzat.  
· IDC/PL-CCC del mes de la contractació de cadascun dels nous llocs creats, corresponents als tres exercicis següents a la contractació.  
  
2a. El manteniment de les inversions, durant 5 anys, en el cas de béns inscriptibles en un registre públic, o de 2 anys, en la resta dels béns, mitjançant la documentació que acredite aquest manteniment, segons el cas, i declaració responsable, amb caràcter anual.  
6. Les subvencions destinades a la gerència d'empreses d'inserció es justifiquen mitjançant la presentació de la següent documentació:  
  
a) Rebuts de salaris i justificant del càrrec en compte d'aquests, de la persona que exercisca la gerència.  
b) Rebuts de liquidació de cotitzacions (RLC) i relació nominal de treballadors (RNT), tots dos de caràcter mensual, acompanyats dels justificants acreditatius del càrrec en compte, corresponents al compte de cotització en el qual conste d'alta la persona que exercisca la gerència.  
  
c) Documentació acreditativa de les retencions practicades a la persona que exercisca la gerència per a l'impost IRPF (models 111 i 190), i càrrecs en compte, segellats per l'entitat bancària.  
d) Declaració responsable sobre autenticitat de la documentació justificativa presentada, en model normalitzat.  
e) Informe final descriptiu de les accions realitzades per la persona que exercisca la gerència per a millorar l'activitat productiva de l'empresa i la seua posició competitiva en el mercat, signat per la persona que exercisca la gerència i per la representació legal de l'empresa d'inserció. Aquest informe es presentarà juntament amb la justificació semestral.  
7. En tot cas, s'haurà de presentar amb la justificació de cada semestre:  
a) Declaració sobre l'import i destinació de l'ajuda, en model normalitzat, acreditatiu de la no concurrència de subvencions i del finançament de les accions amb altres possibles fons.  
b) «Declaració sobre publicitat i transparència», en model normalitzat, acreditativa del compliment de les obligacions de transparència establides en la legislació bàsica, de conformitat amb el que es disposa en la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana.  
c) Acreditació d'estar al corrent de pagament d'obligacions per reintegrament de subvencions, d'acord amb el que es disposa en l'article 34.5 de la Llei 38/2003, de 17 de novembre, general de subvencions.  
  
Article 13. Pagament de les subvencions  
1. El pagament de les ajudes regulades en les seccions 1a, 2a, 3a, 4a i 6a del capítol II del títol II de l'ordre per la qual s'estableixen les bases reguladores, es podrà lliurar, una vegada dictada la resolució de concessió, pel règim de bestretes, segons els percentatges màxims previstos en la Llei 1/2015, de 6 de febrer, o els que específicament puguen establir-se per a aquest tipus de subvencions en la Llei de pressupostos de 2023 o per acord del Consell.  
Per al pagament pel règim de bestretes, l'entitat beneficiària haurà de presentar garantia pels imports a anticipar, excepte en els supòsits legalment establits pels quals s'exonere de la seua constitució expressament.  
2. El pagament de les ajudes regulades en la secció 5a del capítol II del títol II de l'ordre per la qual s'estableixen les bases reguladores, relativa a la creació de nous llocs de treball vinculats a inversions fixes, es realitzarà amb la presentació prèvia del compte justificatiu amb la documentació establida en l'article anterior.  
3. En tot cas, amb anterioritat a dictar-se la proposta de resolució de pagament, l'entitat beneficiària haurà de trobar-se al corrent en el compliment de les seues obligacions tributàries i davant de la Seguretat Social, d'acord amb el que es disposa en l'apartat 2 de l'article 6 de la present resolució de convocatòria.  
  
Article 14. Termini de presentació del compte justificatiu de la despesa  
1. Per a la justificació de les subvencions regulades en les seccions 1a, 2a, 3a, 4a i 6a del capítol II del títol II de l'ordre per la qual s'estableixen les bases reguladores, es presentarà:  
a) Del 10 al 31 de juliol de 2023, la documentació justificativa establida en l'article 12 de la present resolució, corresponent a la despesa del primer semestre de l'any, inclosa la paga extra de juny, excepte el model 190.  
No obstant això, de l'1 al 10 d'agost de 2023, es presentaran els rebuts de liquidació de cotitzacions (RLC) i relació nominal de treballadors (RNT), tots dos de caràcter mensual, acompanyats dels justificants acreditatius del càrrec en compte, corresponents als comptes de cotització en els quals consten d'alta el personal tècnic de suport sociolaboral i el personal de suport a l'activitat productiva.  
Quan hagen sigut subscrits contractes amb persones en situació o risc d'exclusió social, amb el personal de suport a la producció o de suport sociolaboral i amb gerents, amb posterioritat a la sol·licitud, i no haja sigut aportada inicialment la documentació establida en l'article 7 de la present resolució, es presentarà aquesta juntament amb la documentació justificativa abans descrita.  
b) De l'1 al 20 de febrer de 2024, la documentació justificativa establida en l'article 12 de la present resolució, corresponent a la despesa del segon semestre de l'any, inclosa la paga extra de desembre, així com el model 190.  
Quan hagen sigut constituïts contractes amb persones en situació o risc d'exclusió social, amb el personal de suport a la producció o de suport sociolaboral o amb gerents, amb posterioritat a la sol·licitud i no haja sigut aportat inicialment la documentació de l'article 7, es presentarà aquesta juntament amb la documentació justificativa abans descrita.  
  
2. La documentació a presentar per a la justificació de l'ajuda regulada en la secció 5a del capítol II del títol II de l'ordre reguladora de bases, relativa a creació de nous llocs de treball vinculats a inversions fixes, es presentarà amb anterioritat al 31 d'octubre de 2023.  
  
  
Article 15. Compatibilitat amb el Mercat Comú  
Les subvencions a les empreses d'inserció, regulades en el capítol II del títol II de l'ordre per la qual es regulen les bases, són compatibles amb el Mercat Comú i no requereixen notificació a la Comissió perquè es regeixen per la Decisió de la Comissió, de 20 de desembre de 2011, relativa a l'aplicació de les disposicions de l'article 106.2 del Tractat de funcionament de la Unió Europea (TFUE) a les ajudes estatals en forma de compensació per servei públic concedides a algunes empreses encarregades de la gestió de Serveis d'Interés Econòmic General (DOUE L núm. 7, d'11.1.2012), sempre que es complisquen tots els requisits establits en aquesta.  
  
Article 16. Control de les ajudes  
A l'efecte del que es disposa en els articles 165.2.j i 169.3 de la Llei 1/2015, el pla de control de les subvencions convocades mitjançant la present resolució consistirà en:  
1. Control administratiu mitjançant accés a la vida laboral de les persones en situació o risc d'exclusió social les contractacions de les quals hagen sigut subvencionades, a fi de comprovar la seua alta en l'entitat ocupadora beneficiària durant el període de manteniment exigit.  
2. Control sobre la realització de l'activitat mitjançant visites in situ a un nombre d'entitats que representen, com a mínim, el 10% de l'import total de les ajudes concedides, per cada programa.  
3. Control sobre el manteniment d'inversions, en el cas de les ajudes regulades en la secció 5a del capítol II del títol II de l'ordre reguladora de bases, mitjançant visita in situ a la finalització del període màxim de manteniment d'aquestes inversions.  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la publicació, davant del corresponent jutjat contenciós administratiu competent, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre. Tot això, sense perjudici que les persones interessades puguen presentar qualsevol altre recurs que estimen pertinent.  
  
València, 28 de desembre de 2022:- El director general de LABORA Servei Valencià d'Ocupació i Formació: Enric Nomdedéu i Biosca.